DIPALO 24 SSO89SO - Ha Bileame a bona hore ho thabisa - Bible Search
DIPALO 23 DIPALO 25
1Ha Bileame a bona hore ho thabisa Morena ho hlohonolofatsa Iseraele, ha a ka a hlola a ya batla tsa boloi jwaloka pele, empa a tadima lehwatateng. 2Ha a phahamisa mahlo, a bona Baiseraele ba hlomile ho ya ka meloko ya bona. Moya wa Modimo wa mo fihlela, 3mme a porofeta, a re:
“Bileame, mora wa Beore,
o porofeta tjena,
ho porofeta monna
ya mahlo a tjhatsi,
4ho porofeta monna
ya utlwang lentswe la Modimo,
ya bonang dipono
tsa Ya Matla wohle,
ya welang fatshe
mahlo a hae a ntse a bona.
5“Ditente tsa hao, Jakobo,
di kgahleha hakaakang!
Diahelo tsa hao, Iseraele,
di ntle hakaakang!
6“Di nametse hole jwaloka dikgohlo,
mabopong a dinoka,
a hlomilweng ke Morena,
jwaloka fate tsa dikedare pela metsi!
7Metsi a phalla dinkgong tsa hao,
peo ya hae
e tla ba metsing a mangata,
kgosi ya hae
e tla ba kgolo ho feta Akake,
mmuso wa hae o tla phahamiswa.
8“Modimo ya mo ntshitseng Egepeta,
o matla jwaloka nare.
O tla hlola ditjhaba,
e leng dira tsa hae,
a bjabjaretse masapo a tsona,
a ba bolaye ka metsu
ya diqha tsa hae.
9A borame, a qatjhame jwaloka tau,
le jwaloka tauhadi.
Ke mang ya tla mo tsosa?
“Ya o hlohonolofatsang
ya o rohakang a rohakwe!”+
10Balake a halefela Bileame haholo, mme a opa diatla tsa hae, a re ho Bileame: “Ke o bitseditse hore o tlo rohaka dira tsa ka, empa bona, o bile o di hlohonolofaditse ka makgetlo a mararo! 11Jwale he, balehela haeno. Ke ne ke hopotse hore ke tla o hlompha haholo, empa ke mona Morena o o timme hlompho eo.”
12Bileame a re ho Balake: “Na ha ke a ka ka bolella maqosa ao o neng o a romile, ka re: 13<Leha Balake a ka mpha ntlo ya hae e tletse silefera le kgauta, nke ke ka tlola taelo ya Morena ka ho etsa ho lokileng kapa ho hobe, ke tla bua feela seo Morena a reng ke se bue>?
Bileame o porofeta la ho qetela
14“Jwale bona, ke ya setjhabeng sa heso. A nke ke o hlokomedise seo setjhaba sa heso se tla se etsa setjhaba sa hao ka matsatsi a tlang.” 15Bileame a porofeta, a re:
monna ya mahlo a tjhatsi
o a porofeta
16ho porofeta monna
ya nang le tsebo
ya Ya Hodimodimo;
17“Ke a mmona,
empa e seng hona jwale,
ke a mmoha,
empa a se haufi le nna:
Ho tla ropoha naledi
e etswa ho Jakobo,
ho phahame lere la puso
le etswa ho Iseraele;
le tla hlathaka bohle ba Moabe,
le ripitle bana bohle ba Shete.+
18O tla hapa Edomo, a e rue,
Seire, sera sa hae,
le yona o tla e rua.
Iseraele o tla nne a matlafale,
19Jakobo o busa dira tsa hae,
mme o timetsa masalla a motseng.”
20Bileame a tadima Baamaleke, mme a porofeta, a re:
setjhaba sa pele hara ditjhaba,
empa qetellong se tla timella ruri.”
21A tadima Bakene, mme a porofeta, a re:
“Leaho la hao
ke qhobosheane e thata,
sehlaha sa hao
se hahilwe hodima lefika;
22leha ho le jwalo, lona Bakene,
le tla timetswa,
Asure e tla le hapa,
le be bathopuwa.”
23Bileame a porofeta hape, a re:
“Jo! ke mang ya ka phelang
ha Modimo a etsa tjee?
di tla tswa lebopong la Kitime,
di siye Asure le Ebere e le lesupi,
le tsona di tla timela.”
25Bileame a ema, a tsamaya, a kgutlela ha habo. Balake le yena a ikela ka tsela ya hae.